**แผ่นอะคริลิกเกรดพรีเมียม Shinkolite ได้รับการรับรอง มอก. มาตรฐานใหม่**

**รายแรกและรายเดียวในประเทศไทย**

**ตอบโจทย์การออกแบบและการใช้งานที่ทันสมัย ควบคู่คุณภาพระดับสากล**

**กรุงเทพฯ - 4 สิงหาคม 2565 :** Shinkolite (ชินโคไลท์) แผ่นอะคริลิกเกรดพรีเมียมชั้นนำระดับโลก โดยบริษัทไทย เอ็มเอ็มเอ จำกัด ในกลุ่มธุรกิจเอสซีจี เคมิคอลส์ หรือ SCGC ได้รับการรับรองมาตรฐานผลิตภัณฑ์อุตสาหกรรม (มอก.) เลขที่ 2685-2558 เป็นรายแรกและรายเดียวในประเทศไทย ซึ่งมาตรฐานดังกล่าวเป็นมาตรฐานใหม่ที่ยกระดับคุณภาพสินค้าให้สูงขึ้น เพื่อสร้างความเชื่อมั่นให้กับผู้ใช้งาน ทั้งนี้ Shinkolite (ชินโคไลท์) ได้ใช้เทคโนโลยีการผลิตคุณภาพสูงด้วย **“ระบบแผ่นหล่อแบบต่อเนื่อง” (Continuous casting sheet)** ทำให้แผ่นอะคริลิก Shinkolite มีหน้ากว้างและความยาวที่มากกว่าแผ่นอะคริลิกทั่วไป มีรูปลักษณ์โมเดิร์น น้ำหนักเบากว่ากระจก จึงช่วยลดข้อจำกัดในการใช้งานและการออกแบบ ตอบโจทย์ผู้ที่ชื่นชอบความทันสมัย โดยคำนึงถึงคุณภาพ ความสวยงาม และความปลอดภัยควบคู่กัน

**นายศิริพันธ์ อาจนนท์ลา รองกรรมการผู้จัดการ บริษัท ไทย เอ็มเอ็มเอ จำกัด ในกลุ่มธุรกิจเอสซีจี เคมิคอลส์ หรือ SCGC** กล่าวว่า “Shinkolite ผู้นำนวัตกรรมแผ่นอะคริลิกเพื่อตอบโจทย์ความต้องการของตลาดอย่างต่อเนื่อง ภายใต้แนวคิด “Acrylic Solution Provider” มุ่งยกระดับมาตรฐานแผ่นอะคริลิกเพื่อตอบสนองความต้องการของคนรุ่นใหม่ที่คำนึงถึงคุณภาพ ความสวยงาม และความปลอดภัยของสินค้าเป็นสำคัญ โดยล่าสุดแผ่นอะคริลิกเกรดพรีเมียม Shinkolite ขนาดความหนา 1.4 ถึง 10 มิลลิเมตร ได้รับการรับรองมาตรฐานผลิตภัณฑ์อุตสาหกรรม (มอก.) เลขที่ 2685-2558 ซึ่งเป็นรายแรกและรายเดียวในประเทศไทย โดยมีการใช้เทคโนโลยีการผลิตคุณภาพสูง ด้วย “ระบบแผ่นหล่อแบบต่อเนื่อง” (Continuous casting sheet) ทำให้แผ่นอะคริลิกของ Shinkolite มีความหนาสม่ำเสมอ สะอาด ใส คงทน รูปลักษณ์โมเดิร์นคล้ายกระจก แต่น้ำหนักเบากว่าร้อยละ 50 นอกจากนี้ ยังมีหน้ากว้างและความยาวที่มากกว่าแผ่นอะคริลิกทั่วไป จึงช่วยลดข้อจำกัดในการออกแบบ และการใช้งานแบบเดิม”

มาตรฐานผลิตภัณฑ์อุตสาหกรรม (มอก.) เลขที่ 2685-2558 เป็นมาตรฐานใหม่ที่ครอบคลุมเรื่องกระบวนการผลิตสินค้าที่มีคุณภาพ โดยจะต้องมีความหนาที่สม่ำเสมอตลอดทั้งแผ่น ผิวหน้าเรียบ ไม่มีตำหนิ ไร้ฟองอากาศ หรือรอยขีดข่วน แผ่นใสและโปร่ง แผ่นสีจะต้องมีการกระจายตัวสม่ำเสมอทั่วทั้งแผ่น อีกทั้งคุณสมบัติทางกายภาพ (Physical Property) เป็นไปตามมาตรฐาน พร้อมทั้งมีการหุ้มห่อแผ่นอะคริลิกด้วยวัสดุที่ป้องกันฝุ่นละออง สิ่งสกปรก และรอยขีดข่วน เพื่อปกป้องสินค้าตลอดการขนส่งและเก็บรักษาสินค้า

ปัจจุบัน Shinkolite มีแผ่นอะคริลิกที่รองรับการใช้งาน 4 กลุ่มหลัก ได้แก่ 1) กลุ่มงานก่อสร้าง (Building materials) เช่น งานหลังคา กันสาด ราวกันตก เปลือกภายนอกอาคาร (Facade) เป็นต้น 2) กลุ่มงานประดับตกแต่ง (Decoration) 3) กลุ่มป้ายส่งเสริมการขาย (Advertising) และ 4) กลุ่มสุขภัณฑ์ (Sanitary) พร้อมตอบโจทย์ทุกความต้องการ และมุ่งตอบสนองการใช้งานของทั้งสถาปนิก นักออกแบบ เจ้าของโครงการ และผู้ใช้งานทั่วไป เพื่อให้ได้รับความสะดวกสบายควบคู่กับการยกระดับคุณภาพชีวิตของผู้ใช้งาน

สำหรับผู้สนใจแผ่นอะคริลิก Shinkolite สามารถติดต่อสั่งซื้อจากตัวแทนจำหน่ายทั่วประเทศ หรือสอบถามข้อมูลเพิ่มเติมได้ที่ ส่วนผลิตภัณฑ์อะคริลิก Shinkolite บริษัทไทย เอ็มเอ็มเอ จำกัด เฟซบุ๊ก: ShinkoliteAcrylic เว็บไซต์: www.shinkolite.co.th และ เอสซีจี คอนแทค เซ็นเตอร์ โทร 02-586-2222

*ติดตามนวัตกรรมและข่าวสารอื่นๆ ของเอสซีจีได้ที่ <https://www.scg.com/esg/>* [*https://scgnewschannel.com*](https://scgnewschannel.com) */Facebook: scgnewschannel / Twitter: @scgnewschannel หรือ Line@: @scgnewschannel*

**#####**